યેલેનના નિવેદનથી વૈશ્વિક બજારોમાં તેજી - NGS Business
યેલેનના નિવેદનથી વૈશ્વિક બજારોમાં તેજી-વિશ્વ-દેશ વિદેશ-Economic Times Gujarati
યેલેનના નિવેદનથી વૈશ્વિક બજારોમાં તેજી
13 Jul 2017, 1103 hrs IST, ET Bureau
મુંબઈ:અમેરિકામાં ફેડરલ રિઝર્વના વડા જેનેટ યેલેને વ્યાજદરમાં વધુ વખત વધારો કરવાની જરૂર પડશે નહીં તેવા સંકેત આપતાં અમેરિકાનાં બજારોમાં તેજી આવી હતી અને ડોલરમાં પીછેહટ જોવા મળી હતી. યેલેને અમેરિકાના અર્થતંત્ર અંગે વિશ્વાસ વ્યક્ત કર્યો હતો અને સંકેત આપ્યો હતો કે ફુગાવાથી ફેડના હાથ બંધાઈ જશે નહીં.
તેમણે જણાવ્યું હતું કે અમેરિકાના અર્થતંત્રમાં મજબૂતાઈ અને રોજગારી વૃદ્ધિને કારણે આગામી થોડાં વર્ષમાં માત્ર ક્રમશ: ધોરણે વ્યાજદરમાં વધારો કરવાની જરૂર પડી શકે છે. અમેરિકાની સંસદમાં ફેડના વડાના આ નિવેદનને પગલે અમેરિકામાં 10 વર્ષની મુદતના બોન્ડની યીલ્ડ ઘટીને 2.32 ટકાથી નીચી સ્તરે પહોંચી હતી. જોકે ગોલ્ડ ફ્યુચર્સમાં વધારો થયો હતો.
ફેડના વડાના નિવેદનની અમેરિકાના બજારમાં પણ પોઝિટિવ અસર થઈ હતી. ડાઉ જોન્સ ઇન્ડસ્ટ્રિયલ એવરેજ 146 પોઇન્ટ્સ અથવા 0.68 ટકા ઊછળીને ૨૧,૫૫૫ના ઓલ ટાઇમ ઊંચા સ્તરે ટ્રેડ થતો હતો. એસ એન્ડ પી 500 ઇન્ડેક્સ 15.29 પોઇન્ટ્સ અથવા 0.62 ટકા ઊછળીને 2,440એ ટ્રેડ થતો હતો. નાસ્ડેક ઇન્ડેક્સ 62 પોઇન્ટ્સ અથવા 0.82 ટકા વધીને 6,444એ ટ્રેડ થતો હતો. યુરોપનાં બજારોમાં જર્મનીનો ડેક્સ ઇન્ડેક્સ 1.56 ટકા, બ્રિટનનો ફુટત્સી ઇન્ડેક્સ 1.14 ટકા અને ફ્રાન્સનો કેક ઇન્ડેક્સ 1.62 ટકાના ઉછાળા સાથે ટ્રેડ થતા હતા.